Bu şəhərdə kimsə yoxdur (serial)
Bu şəhərdə kimsə yoxdur — Rövşən Abdullaoğlunun eyniadlı romanı və hələ çap olunmamış "İş № 999" əsərləri əsasında “KAC Group Media” tərəfindən istehsal edilir. Rejissor Rüfət Şahbazov və prodüser Amiran Babayev tərəfindən 2024-cü ildə ekranlaşdırılmış və 1 mart 2024-cü ildən Xəzər TV-də yayımlanmağa başlamış psixoloji-dram mövzulu Azərbaycan teleserialı. Layihədə əsas rolları Xalq artisti Qurban İsmayılov, Əməkdar artistlər Firdovsi Atakişiyev, Rasim Cəfər, aktyorlar Əbdülqəni Əliyev, İbrahim Çingiz, Əlibəy Məmmədli, Kamil Nazim, aktrisalar Zülfiyyə Qurbanova, Aydan Axundzadə (Çingiz), Ləman Mərrih canlandırır. Teleserialın çəkilişlərinə 2024-cü ilin yanvarın 22-də başlanılıb, serialdan ilk fraqmentlər isə 25 fevralda yayımlanıb. "Qara Niva" adlanan ilk bölümü martın 1-də efirə gedən serial hər həftənin cümə günü Xəzər TV-də yayımlanır. Serialın eyniadlı musiqisinin bəstəkarı Tərlan Məmmədhüseynov, ifaçısı isə Rafael Şabanovdur.